Perussuomalaisten pomo ohjeistaa miten puolueen kunnanvaltuutettujen pitää vastata kysymyksiin tuulivoimasta.

Perussuomalaisten ”työmies” Matti Putkonen on huolissaan tuulivoiman haitoista.

Hän viittaa Googlesta löytämäänsä tutkimukseen, jonka mukaan lepakot räjähtävät tuulivoimaloiden lähellä.

Putkonen sanoo, että hänellä on olo kuin Don Quijotella.

Perussuomalaisten pomon mukaan lepakot räjähtelevät tuulivoimaloiden lähellä. MOSTPHOTOS

Perussuomalaisten vaikuttaja, puoluetoimiston ”työmies” Matti Putkonen on huolissaan tuulivoiman terveysvaikutuksista.

Hän järjestää torstaiaamuna puoluetoimistolla perinteisen työmiehen tuumaustuntinsa, mutta tällä kertaa aiheena ei ole hallituksen talouspolitiikka tai maahanmuutto, vaan tuulivoima.

Putkonen on aikaisemminkin puhunut tuulivoimasta, mutta lähinnä taloudellisesta näkökulmasta. Nyt aiheena on tuulivoiman terveysvaikutukset.

Putkonen pohjusti tilaisuutta perussuomalaisten kunnanvaltuutetuille lähettämällään sähköpostilla, jonka Iltalehti on saanut haltuunsa. Pitkässä kirjeessään Putkonen opastaa valtuutettuja vastaamaan oikein tuulivoima-aiheisiin kysymyksiin.

– Teitä tullaan painostamaan niin lehdistöstä kuin myös Kepusta, Kokoomuksesta, Demareista ja ennen kaikkea vihreistä. Jos asia on teille vieras ettekä osaa kommentoida, niin todetkaa, että sairastumiset ja pakkoevakkoon lähdöt ovat tosiasioita, Putkonen ohjeistaa puolueen kuntapäättäjiä.

– Älkää missään tapauksessa nonseleeratko tätä projektia, koska siitä tullee kuntavaaleihimmekin yksi keskeinen kärkihanke.

Kuinka usein perussuomalaisten kunnanvaltuutettuja opastetaan puoluetoimistosta käsin vastaamaan oikein median ja vihreiden kysymyksiin?

– Työmies ei anna mitään ohjeita. Sen sijaan annetaan viestejä, että mitä voi olla edessä, Putkonen vastaa Iltalehdelle.

– Haluan, että valtuutetut uskaltavat vastata.

Kirjeen mukaan edellisten hallitusten tekemät syöttötariffisopimukset syövät suomalaisten veroeuroja vielä kolmella miljardilla eurolla ja tuulivoimaloiden infraäänet uhkaavat jopa 650 000 suomalaisen terveyttä.

Suomessa on tällä hetkellä alle 400 tuulivoimalaa. Voivatko ne oikeasti vaarantaa satojentuhansien suomalaisten terveyden?

– Mallinnostutkimus, joka on vielä kesken, toteaa, että jos kaikki suunnitellut voimalat toteutuvat, 650 000 suomalaista on vaarassa. Oirehtimista on havaittu jopa 50 kilometrin päässä voimalasta.

Ei psykiatria

Perussuomalaisten "työmies" Matti Putkonen lähetti puolueen kunnanvaltuutetuille pitkän kirjeen, jossa hän opastaa puolueväkeä vastaamaan oikein tuulivoima-aiheisiin kysymyksiin. HEIKKI WESTERGÅRD

Putkonen sanoo tuulivoimaloiden terveysuhan olleen hänelle täysin tuntematon asia ennen satunnaista tapaamista Nakkilan torilla 20. elokuuta.

– Nämä ihmiset olivat joutuneet lähtemään kodistaan tuulivoimalan terveysvaikutusten takia. Aloin tutkia asiaa ja eteen alkoi tulla jatkuvasti samanlaisia tapauksia eri puolilla Suomea.

Putkonen puhuu erityisesti tuulivoimaloiden aiheuttamista infraäänistä, joita ei voi kuulla, mutta jotka ihmiskeho voi aistia. Tosin esimerkiksi Työterveyslaitoksen parin vuoden takainen selvitys toteaa, että tuulivoimaloiden infraäänet eivät muodosta vaaraa, vaan kyse on enemmänkin uskomuksista.

– Eivät nämä ihmiset tarvitse psykiatria, he tarvitsevat muuta apua, Putkonen sanoo.

Hän ottaa esiin todisteen infraäänien vaarallisuudesta eläinmaailmasta.

– Kun lepakot lentävät 10-20 metrin päässä tuulivoimaloista, ne räjähtävät, kun infraäänisyke nousee niin korkeaksi. Tarkemmin sanottuna niiden keuhkot räjähtävät.

Putkonen sanoo löytäneensä tiedon räjähtelevistä lepakoista googlettamalla.

– Piti miettiä, että onko se huuhaataa vai olenko minä kusipää, kun uskon tuollaista.

Putkosen lepakkonäkemys saa tukea ainakin yhdestä yhdysvaltalaisesta tutkimuksesta, jonka mukaan tuulivoimalat tappavat vuosittain satojatuhansia lepakoita. Suurin osa kuolemista johtuu törmäämisistä tuulivoimaloiden pyöriviin siipiin, mutta siipien lähelle muodostuvat paineenvaihtelut myös vaikuttavat lepakkojen keuhkoihin kuolettavasti.

Keskenmenoja ja sydänoireita

Perussuomalaisten pomon mukaan lepakot räjähtelevät tuulivoimaloiden lähellä. KIMMO PENTTINEN

Putkosen mukaan monet suomalaiset ovat joutuneet jättämään kotinsa lähelle pystytettyjen tuulivoimaloiden infraäänien vuoksi.

– On keskenmenoja ja sydänoireita. Harvoilla kuitenkaan on mahdollisuutta lähteä ja rakentaa uutta asuntoa.

Sähköpostissaan Putkonen mainitsee myös muun muassa epilepsian, oppimisvaikeudet ja kehityshäiriöt.

Jos tuulivoimalat ovat noin vaarallisia, miksi niitä sitten rakennetaan yhä enemmän ympäri Suomea.

– Tässä on niin valtavat poliittis-taloudelliset intressit.

Kirjeessä Putkonen sanoo kaikilla muilla eduskuntapuolueilla paitsi perussuomalaisilla olevan sidonnaisuuksia tuulivoimatoimijoihin.

Putkonen myös toteaa, että jos tuulivoimaloiden rakentaminen lähelle asuntoja sallitaan jatkossakin, ”meillä on edessämme suurin kansallinen evakoiden asuttamisprojekti sitten sotien”.

Don Quijote

Matti Putkosella on kertomansa mukaan "Don Quijote -olotila". MOSTPHOTOS

Kirjeessäsi mainitset tuulivoiman lisäksi niin sanotun paskalain. Entinen elinkeinoministeri, keskustan kansanedustaja Mauri Pekkarinen oli luomassa tukiautomaattia tuulivoimalle ja toinen entinen keskustaministeri, nykyinen valtiosihteeri Paula Lehtomäki puolestaan ajoi haukuttua jätevesiasetusta eteenpäin. Piikitteletkö perussuomalaisten hallituskumppani keskustaa?

– Piikittelen kaikkia päättäjiä, jotka mahdollistavat tuulivoimalat liian lähellä asuntoja ja tuotantolaitoksia.

Riittääkö, että tuulivoimalat siirretään kauemmaksi asutuksesta vai pitäisikö tuulivoimasta luopua kokonaan?

– Tässä vaiheessa minun on syytä pidättäytyä ottamasta kantaa tuohon.

– Mutta onhan tuulivoimaloissa suurta taloudellista järjettömyyttä.

66-vuotias Putkonen vakuuttaa jatkavansa taistelua tuulivoimaa vastaan tarvittaessa kuolemaansa asti.

– Onhan tässä tullut aikamoinen Don Quijote -olotila.

Miguel de Cervantesin klassikkoromaanin päähenkilö Don Quijote tuli tunnetuksi turhasta taistelustaan tuulimyllyjä vastaan.